Omnibus fratribus ac filiis nostris in Cluniacensi cœnobio, Domino in fide recta servientibus, tam præsentibus quam futuris, frater Hugo abbas, cœlestis regni præmia et æternæ felicitatis gaudia. Convenit, dilectissimi, ut sicut nos patrum nostrorum præcedentium instituta, etsi non ad plenum, tamen prout possumus fideliter observamus, ita etiam et vos ea quæ pro communi utilitate fieri decernimus, et devote suscipiatis, et salubriter conservetis; quatenus et vobis meritum obedientiæ, et illis pro quibus talia præcipiuntur, præmium sempiternae salutis accrescat. Notum itaque sit fraternitati vestræ, præcepisse nos de domno Alphonso Hispaniarum rege, nostro fideli amico, qui tanta ac talia bona nobis fecit, et adhuc indesinenter facit, ut neminem regum vel principum sive priscis seu modernis temporibus, ei comparare possimus, quod scilicet in omnibus bonis quæ Domino largiente in nostro loco, vel in aliis nostro juri subditis acta fuerint, specialem habeat participationem tam in vita quam post mortem. Præterea dedimus ei in vita sua unum psalmum, id est, exaudiat te Dominus, ad horam tertiam sine intermissione canendum; et ad majorem missam unam collectam, id est, quæsumus omnipotens Deus, simili modo quamdiu vixerit. Decrevimus quoque ut in die cœnæ Domini trigenta pauperes pro eo mittantur ad mandatum. Et in die Sancto Paschæ centum nihilominus pauperes a camerario pro eo reficiantur. Et super hæc omnia statuimus, ut præbendam quotidianam habeat in refectorio ad majorem mensam, quasi si nobiscum epulaturus sederet, quæ uni pauperum Christi semper tribuatur pro salute animæ ejus, tam in vita quam in morte. Huic quoque mensuræ bonæ, confertæ, simul et coagitatæ supereffluentiam addere cupientes, dedimus ei in ecclesia beatorum apostolorum Petri et Pauli nova, quam ipse de propriis facultatibus construxisse videtur, unum altare de præcipuis, quo scilicet divina mysteria ibidem celebrata saluti ejus valeant suffragari. Cum vero hujus temporalis vitæ cursum debito fine compleverit, exceptis officiis, missis, atque eleemosynis, quæ pro illo agenda sunt, uno anno in supradicto altari missa specialiter quotidie pro illo canatur. Anniversaria vero dies ipsius ita per omnia agatur, sicut pro domno Henrico imperatore augusto: ad vesperas scilicet, ad officium, et ad missam omnia signa tangantur: tractus in cappis canatur; eadem missa ad ejus altare decantetur; duodecim pauperes reficiantur; septem diebus justitia detur, excepta quotidiana præbenda, quæ in majori missa semper ponitur; abundans refectio a custode ecclesiæ fratribus præparetur. In his autem omnibus quæ de illo vel pro illo agi decrevimus: in his, inquam, omnibus et reginam ejus conjugem devotissimam fieri volumus participem. Insuper duodecim pauperes ei in cœna Domini concessimus, et anniversarium ejus, sicut imperatricis Agnetis agi censuimus.